

Umbótaáætlun fyrir Grunnskóla Vestmannaeyja.

Febrúar 2012

Í bréfi dags. 18. janúar 2012 sem fylgdi niðurstöðum úttektar á starfsemi Grunnskóla Vestmannaeyja var óskað eftir tímasettri áætlun um úrbætur. Meðfylgjandi er umbótaáætlun í kjölfar úttektarinnar, byggð á tillögum úttektaraðila.

**1) Efla þarf stuðning við stjórnendur skólans, einkum hvað varðar frágang og úrvinnslu faglegs innra starfs s.s. sjálfsmats. Mikilvægt er að viðhalda áframhaldandi sterkri áherslu á faglegt þróunarstarf innan skólans.**

**Vor 2012.** Sérfræðiaðstoð sérfræðinga skólaskrifstofunnar stendur stjórnendum GRV ávallt til boða þegar leitað er eftir henni. Veturinn 2011-2012 funduðu þessir aðilar með stjórnendum á sex vikna fresti þar sem farið var yfir helstu mál og úrlausnarefni. Skilvirkni þeirra funda verður aukin í því skyni að efla stuðning við sjórnendur skólans hvað varðar frágang og úrvinnslu faglegs innra starfs og vinnu við sjálfsmat. Starfsmenn fræðsluskrifstofu munu m.a. funda með fulltrúum hinna ýmsu starfshópa í grunnskólanum og fulltrúum nemenda með það að markmiði að styðja við innra starf skólans. Þær niðurstöður verða settar fram í skýrslu og ræddar á vorfundum kennara í skólanum til að ákveða hvernig vinna skal úr niðurstöðum og hvaða verkefni hljóti forgang.

Gert er ráð fyrir að þróunarstarf skólans muni halda áfram veturinn 2012-2013 s.s. „Uppeldi til ábyrgðar, Olweusarvinnan og Orð af orði“ .

**2) Bæta þarf skólanámskrána enn frekar. Uppsetning hennar þarf að vera skýrari og skilmerkilegri, hún sett upp á heildstæðan hátt þar sem finna má allar upplýsingar um skólastarfið, stefnur og áætlanir.**

**Sumar 2012.** Endurskoðun skólanámskrár með það að markmiði að gera hana skýrari, heildstæðari og skilmerkilegri til aflesturs.

**3) Vinna þarf að því að bæta samskipti á milli nemenda á unglingastigi og í því skyni er mikilvægt að starfsfólk skólans nýti þá stoðþjónustu og þau úrræði sem í boði, m.a. á skólaskrifstofu. Finna þarf umsjónaraðila félagsstarfs nemenda sem allra fyrst.**

**Næsta skólaár:** Unnið verður áfram með þróunarverkefnið „Uppeldi til ábyrgðar“. Stoðþjónusta og úrræði sem eru í boði verða kynnt nánar fyrir kennurum og starfsmönnum skólans. Vinnu- og verkferlar skráðir og settir upp í starfsmannahandbók þannig að kennarar viti hvert þeir geta leitað. Úrræði og stoðþjónusta:

Skólastjórar, deildarstjórar, fagstjórar, nemendaverndarráð GRV, fjögur námsver, sérkennarar, námsráðgjafi, sálfræðingur, starfsmenn félagsþjónustu Vestmannaeyjabæjar, kennsluráðgjafi, þroskaþjálfi, art-þjálfi og sérstök námskeið („Snillingarnir“) á vegum skólaskrifstofu.

Umsjónaraðili félagsstarfs unglinga var ráðinn í desember 2011.

**4) Auka þarf samstarf við foreldra og kynna það starf enn frekar í skólasamfélaginu.**

**Vor 2012 og skólaárið 2012 – 2013**. Leitað verður allra leiða til að efla tengslin við foreldra og samfélagið allt og áhersla lögð á að senda nemendum þau skilaboð að nám þeirra og menntun sé flestu öðru mikilvægara. Liður í því er fastur pistill í vikublaðinu Fréttum þar sem skólinn leitast við að upplýsa samfélagið um það sem er að gerast í skólanum. Einnig sendir skólinn fréttabréf heim til nemenda í tölvupósti. Tilgangurinn er að fá jákvæðari og upplýstari umfjöllun um skólann í samfélaginu. Þörfin fyrir aukið samstarf við foreldra og samfélagið allt til að vinna að hugarfarsbreytingum hefur verið rædd á fundum skólaráðs, og á fundum með stjórn foreldrafélagsins og er unnið að því að nýta hugmyndir sem þar koma upp inn í aðgerðaráætlun skólans. Fræðsluráð Vestmannaeyjabæjar leggur sitt af mörkum t.d. með því að leggja grunn að íþróttaakademíu Grunnskóla Vestmannaeyja en þar er lögð áhersla á aukin og efld samskipti og samstarf skólans, forráðamanna nemenda og íþróttahreyfingarinnar.

**5) Mikilvægt er að halda áfram markvissri viðleitni til að bæta námsárangur skólans á samræmdum könnunarprófum, einkum í 10. bekk.**

**Aðgerðir í GRV sem miða að því að byggja upp áhuga og metnað nemenda í GRV og stuðla að bættum námsárangri þeirra.**

* Endurskoðun á námsmarkmiðum, námsefni og kennsluháttum í GRV.
* Endurskoðun á framboði og skipulagi valgreina.
* Símenntun og starfsþróun kennara með áherslu á aukið læsi nemenda.
* Ýmis verkefni innan skólans til að stuðla að auknum metnaði nemenda þar sem áhersla er lögð á að hampa bæði þeim sem standa sig best og þeim sem taka mestum framförum.

lestrarátök

stærðfræðikeppnir (þarutalausnir)

* Starfsþróunarnámskeið fyrir stærðfræðikennara
* Innleiðing uppbyggingarstefnunnar, áhersla á sjálfstjórn og sjálfstraust
* Jákvæður fréttaflutningur úr skólastarfinu
* Aukið samstarf við íþrótthreyfinguna, m.a. með áherslu á mikilvægi þess að leggja sig fram í námi:

Betra upplýsingastreymi milli íþróttanna og skólans varðandi keppnisferðir, nám, mikilvægar dagsetningar o.fl.

Stofnun íþróttaakademíu við skólann

Heimanámstímar í keppnisferðum.

* Aukin tónmenntakennsla við skólann
* Aukið samstarf við foreldrafélag skólans undir þeim merkjum að nám og námsárangur barna sé sameiginlegt verkefni skólans og foreldra og því mikilvægt að allir aðilar taki höndum saman um að efla metnað og námsáhuga:

Sameiginlegir fræðslufundir.

Fundir með foreldrum 7. og 10. bekkja að hausti þar sem settar eru fram sameiginlegar væntingar um árangur nemenda á prófum haustsins og rætt um mögulegar leiðir til að styðja nemendur til að ná þeim árangri.

Fleiri tækifæri opnuð fyrir foreldra að taka þátt í skólastarfinu t.d. á náttúruvísindadögum til að auka skilning á námi og starfi barnanna og sýna nemendum að nám þeirra er mikilvægt í augum foreldra þeirra.

* Að starfsmenn og stjórnendur skólans leggist á eitt um að senda skýr skilaboð út í samfélagið um að allir nemendur hafi tækifæri að ná þeim besta árangri sem hverjum og einum er mögulegt.

**6) Áfram þarf að vinna að því að auka metnað og forgangsröðun í þágu skólans, einkum á unglingastigi og í raun samfélagsins alls.**

 **Vor 2012.** Unnið verður áfram með uppbyggingarstefnuna. Innleiðing stefnunnar er langt komin og í framhaldi af því verður áherslan á að viðhalda verkefninu.

**Haust 2012.** Viðhalda verkefninu og vinna áfram með það.

Skoða tengsl kennara við nemendur og aðra sem koma að skólastarfinu í því skyni að efla tengsl og bæta samskiptin.

Áhersla lögð á jákvæð skilaboð.

Hjálpa nemendum að taka ábyrgð á orðum sínum og gjörðum.

Leggja áherslu á að skapa námsumhverfi þar sem nemendur eru öruggir, líður vel og eru tilbúnir að leggja sig fram.

Sjá aðgerðaráætlun skólans.